Normalt er nordjyske Ulrik Linnemann med i toppen af den europæiske rallycross-serie. Men i weekenden stiller han til start i den hastigt voksende Supertourisme-serie, der begynder sæsonen på Padborg Park. - Han er den vildeste kører, jeg endnu har set på banen.  Jeg var lige ved at lukke øjnene af bare skræk, da han første gang kørte rundt på banen i en supertourisme-racer, siger ejer af Padborg Park og manden bag Danish Supertourisme Turbo, Tom Pedersen. Den 27-årige kører fra Suldrup syd for Aalborg er kendt som en topkører i europæisk rallycross, hvor alt afgøres på kun fire omgange. - I rallycross gælder det om at give den fuld gas fra start til mål, og der er ikke tid til at køre og vente på, at en konkurrent begår en fejl, forklarer Ulrik Linnemann, der har skullet vænne sig til den noget anderledes racerbil i supertourisme. - Det var  en stor omstilling, da jeg første gang kørte i en supertourisme-racer. Min rallycrossbil er forhjulstrukket og har 230 hk, mens supertourismen er baghjulstrukket og har nogle flere kræfter, og det kom som en overraskelse for mig, at den så hurtigt omsætter energi til fart, forklarer Ulrik Linnemann. Ulrik Linnemann kører i første omgang med i åbningsløbet på Padborg Park i weekenden, og han er også med i tredje afdeling i begyndelsen af juni. Han vil ikke udelukke, at han også deltager i endnu to afdelinger i DST, hvis de ikke kolliderer med hans opgaver i rallycross. TV2 Nord sender live fra åbningsløb fra Padborg Park i klassen Danish Supertourisme Turbo. Vi sender i alt indtil 9. oktober fem live-transmissioner fra serien.

Opsummering:
Rallycross-kører Ulrik Linnemann bliver indhopper i Danish Supertourisme Turbo-serien.